b'\n_START_ARTICLE_\nWalter Nowotny\n_START_SECTION_\n\xc5\xbdivljenjepis\n_START_PARAGRAPH_\nRodil se je v \xc4\x8ce\xc5\xa1kih Velenicah/Gm\xc3\xbcndu na \xc4\x8de\xc5\xa1koslova\xc5\xa1ko-avstrijski meji._NEWLINE_1. oktobra 1939 je vstopil v Luftwaffe. Svoje letalsko \xc5\xa1olanje je kon\xc4\x8dal v peti lovski \xc5\xa1oli (Jagdfliegerschule 5) pri Schwechatu blizu Dunaja. _NEWLINE_ _NEWLINE_23. februarja 1941 je pri\xc4\x8del svojo bojno kariero kot pripadnik 54. lovskega polka (JG 54). Sprva je bil dodeljen rezervni eskadrilji za dopolnitev (nem\xc5\xa1ko: Erg\xc3\xa4nzungsstaffel), v njej je prve zra\xc4\x8dne zmage dosegel 19. julija istega leta, ko je nad balti\xc5\xa1kim otokom \xc3\x96sel sestrelil dva sovjetska dvokrilca I-153; njegov Messerschmitt Bf 109 E-7 (registerska \xc5\xa1t. 1137) pa je sestrelil tretji I-153, ki ga je pilotiral bodo\xc4\x8di sovjetski letalski as Alekasander Fjodorovi\xc4\x8d Avdejev iz sestave 153. lovskega letalskega polka (153. IAP). Po treh dneh in no\xc4\x8deh na odprtem morju, ki jih je pre\xc5\xbeivel na majhen gumijastem splavu je kon\xc4\x8dno dosegel kopno \xc5\xa1ele potem, ko so ga opazili estonski doma\xc4\x8dini in mu nudili pomo\xc4\x8d ter ga re\xc5\xa1ili.\n_START_SECTION_\n1942\n_START_PARAGRAPH_\nSvojo deseto zmago je zabele\xc5\xbeil 13. septembra 1941. 11. marca 1942 je bil preme\xc5\xa1\xc4\x8den v tretjo eskadriljo (3. Staffel) istega polka. 20. julija je sestrelil 5 lovcev, 2. avgusta pa 7 (vse skupaj 54 zra\xc4\x8dnih zmag). 11. avgusta 1942 je sestrelil dva lovca MiG-3, a je bil pri tem njegov Messerschmitt Bf 109 G-2 (\xc5\xa1t. 10.360) po\xc5\xa1kodovan in ga je zajel ogenj. Nowotny je kljub vsemu uspel zasilno pristati in se re\xc5\xa1iti, pri \xc4\x8demer je utrpel le manj\xc5\xa1e po\xc5\xa1kodbe. _NEWLINE_Poro\xc4\x8dnik Nowotny je tako bil 4. septembra odlikovan z vite\xc5\xa1kim kri\xc5\xbecem \xc5\xbeeleznega kri\xc5\xbeca, kot priznanje za 56 zmag. 25. oktobra 1942 je prevzel svoje prvo poveljni\xc5\xa1ko mesto: postal je poveljnik eskadrilje (Staffelkapit\xc3\xa4n) v prvi eskadrilji  1. Staffel JG 54.\n_START_SECTION_\n1943\n_START_PARAGRAPH_\nSvojo 75. zmago je dosegel 20. marca 1943. Istega meseca, 26. marca, se je sre\xc4\x8dal s prvimi Spitfiri, ki so jih upravljali sovjetski letalci 26. gardnega lovskega letalskega polka v sestavi Leningrajske zra\xc4\x8dne obrambe; tega dne je sestrelil enega. Junija tega leta je vse skupaj sestrelil 41 sovra\xc5\xbenikov letal (pri \xc4\x8demer je dosegel svojo 100. zmago 15. junija)._NEWLINE_10. avgusta 1943 je postal poveljnik (Gruppenkommandeur) prve skupine, I. /JG 54, skupaj je avgusta sestrelil 49 sovjetskih letal, septembra pa 45. 1. septembra 1943 je sestrelil 10 letal, od tega 5 v 12 minutah zjutraj in drugih 5 v 9 minutah popoldne; naslednjega dne je zabele\xc5\xbeil \xc5\xa1e 6 novih zmag._NEWLINE_Za 189 zra\xc4\x8dnih zmag je 4. septembra 1943 kot 293. prejemnik prejel hrastove liste. 8. septembra je dosegel svojo 200. zmago, ko je sestrelil 5 letal. 14. in 15. septembra pa je dosegel po 6 zra\xc4\x8dnih zmag. Kot 37. prejemnik je 22. septembra 1943 prejel me\xc4\x8de k vite\xc5\xa1kemu kri\xc5\xbecu kot priznanje za 218 zmag. V zadnjih desetih dneh na vzhodni fronti (od 5. do 14. oktobra) je sestrelil \xc5\xa1e nadaljnjih 32 sovjetskih letal; Nowotny je tako postal prvi voja\xc5\xa1ki pilot v zgodovini, ki je sestrelil 250 sovra\xc5\xbenikovih letal. Tako je bil tedaj seveda tudi najuspe\xc5\xa1nej\xc5\xa1i letalski as Luftwaffe._NEWLINE_19. oktobra 1943 je prejel diamante k vite\xc5\xa1kemu kri\xc5\xbecu (kot 8. pripadnik Wehrmachta). Vojna propaganda ga je naredila za superheroja, zato ga je Luftwaffe odstranila z boji\xc5\xa1\xc4\x8da. V naslednjih mesecih je opravljal propagandne nastope po razli\xc4\x8dnih enotah, dokler ni 1. aprila 1944 postal poveljnik (Kommodore) JG 101, operativne letalsko-\xc5\xa1olske enote, ki je bila nastanjena v Pauu v Franciji._NEWLINE_Zaradi vse ve\xc4\x8djih zavezni\xc5\xa1kih zra\xc4\x8dnih uspehov so septembra 1944 ponovno poklicali v bojno slu\xc5\xbebo; postal je poveljnik enote, poimenovane po njem - Kommando Nowotny, ki je bila opremljena z reaktivnimi lovci Messerschmitt Me 262. Sama enota je sprva izvajala testne polete za potrebe raziskovanja zmo\xc5\xbenosti in sposobnosti teh novih letal. Enota je imela dve doma\xc4\x8di letali\xc5\xa1\xc4\x8di severozahodno od Osnabr\xc3\xbccka: Achmer in Hesepe._NEWLINE_Nowotny je postal obremenjen s te\xc5\xbeavami pri testiranju novih letal; njegova enota se je morala izogibati vse ve\xc4\x8dji prisotnosti zavezni\xc5\xa1kih lovcev, poleg tega pa je bila sama tehnologija \xc5\xa1e polna raznih napak in ni delovala po na\xc4\x8drtih in pri\xc4\x8dakovanjih; kljub temu, da je sam imel \xc5\xa1e vedno prepoved letenja v boje je 7. novembra dosegel svojo prvo zra\xc4\x8dno zmago na novem letalu - sestrelil je en bombnik  B-24 liberator._NEWLINE_Naslednji dan, 8. novembra 1944, je odletel na svojo zadnjo misijo: napasti USAAF bombnike, ki so imeli lovsko spremstvo. Natan\xc4\x8dni podatki o tem zadnjem poletu niso znani, a po do sedaj znanih podatkih naj bi potekal slede\xc4\x8de: Nowotny je napadel in sestrelil enega B-24 (\xc5\xa1tirimotorni bombnik) ter po\xc5\xa1kodoval, \xc4\x8de ne uni\xc4\x8dil, lovca P-51. Nato je oznanil, da ima odpoved motorja, nakar pa je zemeljska ekipa lahko razumela le, da je izjavil, da gori. Njegov Me 262 A-1a (\xc5\xa1t. 110 400) Beli 8 je bil opa\xc5\xbeen, ko je navpi\xc4\x8dno letal skozi oblake in nato strmoglavil pri Epeju, 2.5 km vzhodno od Hesepeja. Danes splo\xc5\xa1no velja, da sta ga sestrelila nadporo\xc4\x8dnik Edward Haydon (357. lovski polk) in stotnik Ernest Fiebelkorn (20. lovski polk, ki sta si delila zmago nad Me 262 ob 12.45 nad Achmerom tistega dne.'